Document ID: 32010R0127

ΚΑΝΟΝΙΣΜΌΣ (ΕΕ) αριθ. 127/2010 ΤΗΣ ΕΠΙΤΡΟΠΉΣ
της 5ης Φεβρουαρίου 2010
σχετικά με την τροποποίηση του κανονισμού (ΕΚ) αριθ. 2042/2003 για τη διαρκή αξιοπλοΐα αεροσκαφών και αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2,
τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), όπως τροποποιήθηκε από τον κανονισμό (ΕΚ) αριθ. 1108/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009 (2), και ιδίως το άρθρο 5 παράγραφος 5,
Εκτιμώντας τα ακόλουθα:
(1)
Για να διατηρηθεί υψηλό και ενιαίο επίπεδο ασφάλειας της αεροπορίας στην Ευρώπη, είναι αναγκαίο να επέλθουν αλλαγές στις απαιτήσεις και τις διαδικασίες διαρκούς αξιοπλοΐας αεροσκαφών και αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα, προκειμένου ιδίως να ορισθεί η κύρια επιχειρηματική έδρα, να διευκρινισθεί τι νοείται ως «επισήμως αναγνωρισμένο πρότυπο», να καθιερωθεί για τους φορείς διαχείρισης της διαρκούς αξιοπλοΐας το δικαίωμα να εκδίδουν πτητικές άδειες, να βελτιωθεί το περιεχόμενο του πιστοποιητικού εγκεκριμένης διάθεσης «Έντυπο 1 του EASA» και να εξασφαλισθεί ότι το προσωπικό που συμμετέχει σε δραστηριότητες διαρκούς αξιοπλοΐας είναι κατάλληλα εκπαιδευμένο στους κινδύνους που σχετίζονται με τα συστήματα ηλεκτρικής συνδεσμολογίας των μεγάλων αεροπλάνων, στα οποία διαπιστώθηκε ότι οφείλονται πολλά ατυχήματα και περιστατικά.
(2)
Κατά συνέπεια, ο κανονισμός (ΕΚ) αριθ. 2042/2003 πρέπει να τροποποιηθεί αναλόγως (3).
(3)
Τα μέτρα που προβλέπονται στον παρόντα κανονισμό βασίζονται στις γνώμες (4) που εξέδωσε ο Ευρωπαϊκός Οργανισμός Ασφάλειας της Αεροπορίας (εφεξής «ο Οργανισμός») σύμφωνα με το άρθρο 17 παράγραφος 2 στοιχείο β) και με το άρθρο 19 παράγραφος 1 του κανονισμού (ΕΚ) αριθ. 216/2008.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2042/2003 τροποποιείται ως εξής:
1.
Στο άρθρο 2 προστίθεται το ακόλουθο στοιχείο ιγ):
«ιγ)
ως “κύρια επιχειρηματική έδρα” νοείται η εταιρική ή η καταστατική έδρα της επιχείρησης, όπου ασκούνται οι κύριες χρηματοοικονομικές λειτουργίες και ο επιχειρησιακός έλεγχος των δραστηριοτήτων που αναφέρονται στον παρόντα κανονισμό.».
2.
Στο άρθρο 7 προστίθεται η ακόλουθη παράγραφος 7:
«7. Κατά παρέκκλιση από την παράγραφο 1:
α)
οι διατάξεις της M.A.706 στοιχείο ια) του παραρτήματος I (μέρος-M) εφαρμόζονται από τις 28 Σεπτεμβρίου 2010·
β)
οι διατάξεις του σημείου 7.7 του προσαρτήματος Ι του παραρτήματος ΙΙΙ (μέρος-66) εφαρμόζονται από τις 28 Σεπτεμβρίου 2010·
γ)
φορέας συντήρησης εγκεκριμένος σύμφωνα με την ενότητα Α τμήμα ΣΤ του παραρτήματος Ι (μέρος-M) ή με την ενότητα Α τμήμα ΣΤ του παραρτήματος II (μέρος-145) επιτρέπεται να συνεχίσει μέχρι τις 28 Σεπτεμβρίου 2010 να εκδίδει πιστοποιητικά εγκεκριμένης διάθεσης ή δηλώσεις συμμόρφωσης με χρήση του Εντύπου 1 του EASA, στην αρχική έκδοσή του, όπως ορίζεται στο προσάρτημα ΙΙ του παραρτήματος Ι (μέρος-Μ) και στο προσάρτημα Ι του παραρτήματος ΙΙ (μέρος 145)·
δ)
οι αρμόδιες αρχές επιτρέπεται να συνεχίσουν μέχρι τις 28 Σεπτεμβρίου 2010 την έκδοση πιστοποιητικών, στην προηγούμενη έκδοσή τους, όπως ορίζεται στα προσαρτήματα III, V και VI του παραρτήματος I (μέρος-Μ), στο προσάρτημα III του παραρτήματος II (μέρος-145), στο προσάρτημα V του παραρτήματος III (μέρος-66) ή στο προσάρτημα II του παραρτήματος IV (μέρος-147) του κανονισμού (ΕΚ) αριθ. 2042/2003 που ίσχυε πριν από την έναρξη ισχύος του παρόντος κανονισμού·
ε)
τα πιστοποιητικά που έχουν εκδοθεί σύμφωνα με το παράρτημα I (μέρος-M), το παράρτημα II (μέρος-145), το παράρτημα III (μέρος-66) ή το παράρτημα IV (μέρος-147) που ίσχυαν πριν την έναρξη ισχύος του παρόντος κανονισμού παραμένουν έγκυρα μέχρις ότου τροποποιηθούν ή ανακληθούν.».
3.
Τα παραρτήματα Ι, II, III και IV τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Φεβρουαρίου 2010.

Labels: 7
8
9